依韵和毅夫新栽梅花
作者：陸佃
朝代：宋

paragraphs: 誰賦梅花詩，擬繼三百五。
昔聞林居士，幽棲賁巖塢。
瓊章雖在人，玉樹已埋土。
湖山今寂寥，五雲謾無雨。
夫君擅文章，頗以詩自許。
芬芳春草生，光芒夜珠吐。
人間再生島，名在詩書圃。
錦囊貯西施，佳麗生百娬。
翱翔道家山，文采動人主。
陽春定能和，白華應可補。
後生誰敢當，柏直口尚乳。
老夫幸未疲，腰劍猶能舞。